Ëndenquimboshë abitedimbo uabi yequi Nuquin Papabëd Esus icpampic.
Aidi Nuquin Papapadquidquiobidi yec aid tantiamianquidquio nec.
Ëndenquimboshë abitedi uabi yec Nuquin Papabëd Esus icpampic.
Aidëmbi Nuquin Papan namiacpadombuen abitedimbo uapampic.
Ambi uacmaid utsi nibëdec.
Aidquio Nuquin Papa yacno tabadmianquid nec.
Nuquin Papapadquidquiobidi yec:
Nadquio Nuquin Papa iquec,
quec tantiamianquidquio Esus nepondash.
Nuquin Papan bëdambuen iste matses chuibanquidquio icsho Esus chieshënquin ënmetiapimbo icpondash.
Aden Esusën chuibenniabi icnuc dada Uan cuëmëdquidba Nuquin Papan chomepanëdash.
Uanën chuibanac Esus chote ma matsesën tantianu,
quequin Nuquin Papan aidba chuibanquid icmepanëdash.
Aidëmbi Nuquin Papa yacnouësh choacmaidëmbi:
Nuquin Papan Chomiaidquio choendac,
quequin chuiquidquio nepondash.
Nidaidën choshon cuëte dëbedmequin ismiacbimbuen matses Nuquin Papambo tantiamendac,
quequin chuibampondash.
Adec Nuquin Papa tantiamianquid choash aidobëd tabadsho ambi uaidombi matsesën aid tantienquio icpondash.
Adembidi Nuquin Papan:
Cun matses nec,
caidombi isadaidbon Esus tantiate bunenquio icpondash.
Adquid icnubien utsibon:
Nuquin Papan Madombo nec,
quequin aid tantiabenquid icsho Nuquin Papan:
Cun mado nec.
Cun champi nec,
capanëdash.
¿Matsesën tantiacpadenuidi tantiaquidta adopanëdash?
Adembidi:
Nuquin Papan Mado nebi,
quequin ¿ambembi chuiquidta Nuquin Papan cun mado capanëdash?
Padenquio.
Nuquin Papan tantiamiacpadombuen aton Madombo Esus tantiaquid icsho dada cun mado caquimbi chido cun champi capanëdash.
Aden abimbo chuiquin Nuquin Papa tantiamianquidquio Esus matsespanëdash.
Nuquin Papan Mado abentsëcquiobi yec bëdamboshëcquid nepondash.
Aidëmbi ubitedibëd tabadquin nadatiambocquin nabanquin matses tantiaquin nashunquid yec bëchamauanquiecsho ispondambi.
Aden Esusën Nuquin Papambo tantiamepondashi.
Aidi Uan acten mentoanquidën naden chuiuapondash:
Umbi:
Cun tsiuec choendac,
quequin chiannebuedquio nec.
Ubi udictsëcquid yec bëdamboshëcquidquio nec,
umbi cabuedquio nec.
Ubi tishabi icnubi aidi ëndenquimboshë icpampic,
quepondash.
Uanën chiacpadquid icquin abi tantiaquido Nuquin Papan bëdambuen isaido icmeshun adenuidi Nuquin Papa nuqui bëdambuen ismec.
Ëndenquimboshë Nuquin Papan:
Naden nata,
quequin Chiaid Moises dada uamepampic.
Padnuen Esuquidistunuidtsëqui Nuquin Papan bëdambuen iste tantiamequin:
Nadquio Nuquin Papa iquec,
quequin matses abimbo tantiamepondash.
Matsesën isacmaidquio Nuquin Papa nec.
Padnuen aton Mado abentsëqui abipadquidquiobidi yec aton dayun tsadquidënquio matsessun Nuquin Papa bëdambuen nuqui tantiamepondash.